Ir-Regolament tal-Kunsill (KE) Nru 1873/2002
ta’ l-14 ta’ Ottubru 2002
li jippreskrivi l-limiti ta’ finanzjament mill-Komunità ta’ programmi ta’ ħidma imfassla minn organizzazzjonijiet ta’ operaturi approvati fis-settur taż-żebbuġ previsti mir-Regolament (KE) Nru 1638/98 u li jidderogaw mir-Regolament Nru 136/66/KEE
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea u partikolarment l-Artikolu 37 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Billi:
(1) Taħt l-Artikolu 4a(1) tar-Regolament tal-Kunsill (KE) Nru 1638/98 ta’ l-20 ta’ Lulju 1998 li jemenda r-Regolament Nru 136/66/KEE dwar l-istabbiliment ta’ organizzazzjoni komuni għas-suq fiż-żjut u xaħmijiet [3], l-Istati Membri li jipproduċu ż-żejt taż-żebbuġa jistgħu jżommu, sa ċerti limiti, porzjon ta’ l-għajnuna li titħallas lill-produtturi taż-żejt taż-żebbuġa u/jew żebbuġ tal-mejda, bil-għan li joħolqu fondi tal-Komunità għal programmi ta’ ħidma mfassla minn organizzazzjonijiet ta’ operaturi approvati, organizzazzjonijiet ta’ bejn il-fergħat approvati u organizzazzjonijiet oħrajn ta’ operaturi approvati jew mill-assoċjazzjonijiet tagħhom f’żona waħda jew aktar previsti f’dak il-paragrafu. Skond l-ewwel inċiż ta’ l-Artikolu 4a(3) ta’ dak ir-Regolament, għandu jiġi stabbilit limitu għal dik l-għajnuna.
(2) Sabiex ikunu effettivi, dawn il-programmi ta’ ħidma għandhom bżonn ta’ previżjoni ta’ budġet u li mhix affettwata mill-volum ta’ żejt taż-żebbuġa jew żebbuġ tal-mejda, skond il-każ, prodott kull sena f’kull Stat Membru. Il-limitu fuq il-fondi tal-Komunità għandu għalhekk jiġi bbażat fuq parametri fissi bħal ma huma l-ammont ta’ unità ta’ għajnuna għall-produzzjoni kif imsemmi fl-Artikolu 5(2) tar-Regolament Nru 136/66/KEE [4], u l-kwantitajiet nazzjonali garantiti msemmija fil-paragrafu 3 ta’ dak l-Artikolu.
(3) Sabiex jiġu evitati distorsjonijiet fis-suq, għandu jkun hemm sistema li ma tħallix l-ammonti totali miżmuma mill-Istati Membri mill-għajnuna għall-produzzjoni għaż-żejt taż-żebbuġa jew żebbuġ tal-mejda skond l-Artikolu 5(9) u l-Artikolu 20d(1) tar-Regolament Nru 136/66/KEE u l-Artikolu 4a(1) tar-Regolament (KE) Nru 1638/98 milli jeċċedu l-limitu ffissat f’dan ir-Regolament skond l-Artikolu 4a(1) tar-Regolament (KE) Nru 1638/98.
(4) Sabiex jiġu inkoraġġiti l-programmi ta’ ħidma ta’ organizzazzjonijiet approvati matul is-snin tas-suq 2002/2003 u 2003/2004, l-Istati Membri għandhom jitħallew li jikkonċentraw ir-riżorsi mill-ammonti l-oħra miżmuma mill-għajnuna għall-produzzjoni kif imsemmi fl-Artikolu 5(9) u fl-Artikolu 20d(1) tar-Regolament Nru 136/66/KEE dwar dawk il-programmi. Għal dan l-għan, l-Istati Membri għandhom jitħallew li jnaqqsu, jew ukoll jabolixxu, it-tali żamma ta’ ammonti bil-kondizzjoni li jżidu proporzjonatament ir-riżorsi disponibbli għall-programmi ta’ xogħol ta’ organizzazzjonijiet approvati. Il-Kummissjoni għandu jkollha l-awtorità li tippreskrivi il-perjodu ta’ żmien li fih tista’ ssir din l-għażla,
ADOTTA DIN ID-DEĊIŻJONI:
L-Artikolu 1
Mis-sena tas-suq 2002/2003, il-limitu tas-sehem mill-għajnuna riservata skond l-Artikolu 4a(1) tar-Regolament (KE) Nru 1638/98 għal kull Stat Membru għandu jkun ta’ 3 % ta’ l-ammont li jirriżulta meta l-kwantità garantita nazzjonali, kif iffissata fl-Artikolu 5(3) tar-Regolament Nru 136/66/KEE, tkun moltiplikata bl-ammont ta’ l-unita’ ta’ għajnuna tal-produzzjoni f’euro għal kull tunnellata metrika, kif iffissat fl-Artikolu 5(2) ta’ dak ir-Regolament.
L-Artikolu 2
B’deroga mill-Artikolu 1, għas-snin tas-suq 2002/2003 u 2003/2004 il-perċentwal ta’ 3 % imsemmi f’dak l-Artikolu ghandu jitnaqqas, meta applikabbli wara l-applikazzjoni ta’ l-Artikolu 3 ta’ dan ir-Regolament, bil-punti ta’ perċentwal stabbiliti fl-Artikolu 5(9) u l-Artikolu 20d(1) tar-Regolament Nru 136/66/KEE.
L-Artikolu 3
B’deroga mill-Artikolu 5(9) u l-Artikolu 20d(1) tar-Regolament Nru 136/66/KEE, għas-snin tas-suq 2002/2003 u 2003/2004, kull Stat Membru jista’, qabel data li trid tiġi ffissata, jew inaqqas il-perċentwal imsemmi f’dawk il-paragrafi jew li ma japplikax dawk id-dispożizzjonijiet, basta jalloka l-fondi hekk rilaxxati għas-sehem ta’ għajnuna riservata skond l-Artikolu 4a(1) tar-Regolament (KE) Nru 1638/98.
Id-data msemmija fl-ewwel paragrafu għandha tiġi ffissata mill-Kummissjoni skond il-proċedura msemmija fl-Artikolu 38 tar-Regolament Nru 136/66/KEE.
L-Artikolu 4
Dan ir-Regolament għandu jidħol fis-seħħ fis-seba’ jum mill-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu jibda japplika mill-1 ta’ Novembru 2002.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-14 ta’ Ottubru 2002.